title: 2004/519/EF:Rådets afgørelse af 14. juni 2004 om principperne, prioriteterne og betingelserne for det europæiske partnerskab med Albanien

text:
               24.6.2004

               DA

               Den Europæiske Unions Tidende

               L 223/20

      RÅDETS AFGØRELSE

   af 14. juni 2004
   om principperne, prioriteterne og betingelserne for det europæiske partnerskab med Albanien
   (2004/519/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 533/2004 af 22. marts 2004 om etablering af europæiske partnerskaber inden for rammerne af stabiliserings- og associeringsprocessen (1), særlig artikel 2,
   under henvisning til forslag fra Kommissionen, og
   ud fra følgende betragtninger:

               (1)

               Det Europæiske Råd tilsluttede sig på sit møde i Thessaloniki den 19. og 20. juni 2003»Thessaloniki-dagsordenen for det vestlige Balkan: På vej mod europæisk integration«, i hvilken europæiske partnerskaber nævnes som et af midlerne til at intensivere stabiliserings- og associeringsprocessen.

               (2)

               Efter forordning (EF) nr. 533/2004 skal Rådet med kvalificeret flertal på forslag af Kommissionen træffe afgørelse om principperne, prioriteterne og betingelserne for de europæiske partnerskaber og om enhver efterfølgende tilpasning af disse. I samme forordning nævnes det, at opfølgningen af de europæiske partnerskaber sker gennem de mekanismer, der er etableret i forbindelse med stabiliserings- og associeringsprocessen, navnlig ved hjælp af årsberetninger.

               (3)

               I Kommissionens årsberetning for 2004 gives der en analyse af Albaniens forberedelser til videre integration i Den Europæiske Union og indkredses der en række prioriterede områder, hvor der kræves en yderligere indsats.

               (4)

               Albanien bør med henblik på forberedelserne til den videre integration i Den Europæiske Union opstille en plan med en tidsplan og nærmere enkeltheder om de foranstaltninger, som Albanien påtænker at træffe i denne forbindelse —

         TRUFFET FØLGENDE AFGØRELSE:
   Artikel 1
   I overensstemmelse med artikel 1 i forordning (EF) nr. 533/2004 er principperne, prioriteterne og betingelserne for det europæiske partnerskab med Albanien anført i bilaget til nærværende afgørelse, som udgør en integrerende del heraf.
   Artikel 2
   Gennemførelsen af det europæiske partnerskab undersøges gennem de mekanismer, der er etableret ved stabiliserings- og associeringsprocessen.
   Artikel 3
   Denne afgørelse træder i kraft på tredjedagen efter offentliggørelsen i Den Europæiske Unions Tidende.

      Udfærdiget i Luxembourg, den 14. juni 2004.

            På Rådets vegne

         B. COWEN

            Formand

      (1)  EUT L 86 af 24.3.2004, s. 1.

      BILAG
      1.   INDLEDNING
      Thessaloniki-dagsordenen fastlægger metoder og midler til styrkelse af stabiliserings- og associeringsprocessen, bl.a. gennem etablering af europæiske partnerskaber.
      På grundlag af Kommissionens årsberetning er målet for det europæiske partnerskab med Albanien at fastlægge prioriteter for foranstaltninger for at støtte Albaniens bestræbelser for at tilnærme sig Den Europæiske Union inden for sammenhængende rammer. Prioriteterne er afpasset efter Albaniens særlige behov og efter, hvor langt landet er nået i sine forberedelser, og vil blive ajourført som nødvendigt. Det europæiske partnerskab indeholder også retningslinjer for den finansielle bistand til Albanien.
      Det forventes, at Albanien vil vedtage en plan, der indeholder en tidsplan og nærmere oplysninger om, hvordan det agter at gribe partnerskabets prioriteter an. I planen skal der også beskrives tiltag til gennemførelse af Thessaloniki-dagsordenen, prioriteterne for bekæmpelse af organiseret kriminalitet og korruption fra London-konferencen i 2002 og ministermødet i Bruxelles den 28. november 2003 inden for rammerne af EU-Vestbalkan-Forummet og de foranstaltninger, som hvert af landene på Vestbalkan præsenterede på mødet den 5. november 2003 i Beograd til opfølgning af Ohrid-konferencen om integreret grænseforvaltning.
      2.   PRINCIPPER
      Stabiliserings- og associeringsprocessen udgør fortsat grundlaget for de vestbalkanske landes tilnærmelse til EU hele vejen indtil deres fremtidige tiltrædelse.
      Hovedprioriteterne for Albanien vedrører landets evne til at opfylde de kriterier, som Det Europæiske Råd fastlagde på mødet i København i 1993, og betingelserne for stabiliserings- og associeringsprocessen, navnlig dem, som Rådet fastsatte i sine konklusioner af 29. april 1997 og af 21. og 22. juni 1999, samt indholdet af sluterklæringen fra Zagreb-topmødet den 24. november 2000 og Thessaloniki-dagsordenen.
      3.   PRIORITETER
      Kommissionen vurderer i sin årsberetning, hvilke fremskridt der er gjort, og angiver områder, hvor landet skal øge sin indsats. Prioriteterne i dette europæiske partnerskab er blevet udvalgt på grundlag af, at det er realistisk at forvente, at Albanien kan realisere dem helt eller i væsentligt omfang i løbet af de kommende år. Der sondres mellem kortfristede prioriteter, som forventes realiseret i løbet af et til to år, og mellemfristede prioriteter, som forventes realiseret i løbet af tre til fire år.
      Det europæiske partnerskab anviser de vigtigste prioriterede områder, hvor Albanien skal træffe forberedelser til den videre integration med Den Europæiske Union, på basis af analysen i årsberetningen for 2004. Det skal bemærkes, at indarbejdelse af EU-retten i lovgivningen ikke i sig selv er tilstrækkeligt, når det drejer sig om lovgivningstilnærmelse; den skal også kunne gennemføres i sin helhed.
      3.1.   PÅ KORT SIGT
      Den politiske situation
      Demokrati og retsstatsforhold
      Fokusere på reformer og garantere, at demokratiske institutioner fungerer ordentligt— Garantere politisk fokus på gennemførelsen af de reformer, som er nødvendige for fremskridt i stabiliserings- og associeringsprocessen. Forbedre reglerne for parlamentariske udvalg og parlamentariske undersøgelsesudvalg. Fuldt tilslutte sig forfatningen og overholde og gennemføre forfatningsdomstolens afgørelser. Fremme udviklingen af det civile samfund og dets aktive deltagelse i beslutningsprocessen.
      Forbedre den offentlige forvaltnings funktionsmåde— Sikre håndhævelse af loven om offentligt ansatte og tage skridt til at forbedre den. Træffe foranstaltninger til at forhindre utilbørlig politisk indblanding i den offentlige forvaltnings funktionsmåde. Udarbejde og gennemføre klare retningslinjer for rekruttering, forflyttelse og afskedigelse for alle offentligt ansatte. Sikre, at kommissionen for den offentlige tjeneste udfører sine hverv i overensstemmelse med lovgivningen. Styrke generalsekretærens funktion i ressortministerierne, ministerrådet og den lovgivende forsamling. Forbedre koordinationen mellem ressortministerierne og Ministeriet for Europæisk Integration. Sikre, at Uddannelsesinstitutionen for Offentlig Forvaltning (TIPA) er finansielt bæredygtig, og styrke dens uddannelseskapacitet. Udarbejde skræddersyede uddannelsesprogrammer for lokale forvaltninger. Sikre, at den planlagte undersøgelse af de nuværende albanske territoriale enheder og etableringen af nye territoriale inddelinger gennemføres korrekt med inddragelse af alle interesserede parter.
      Forberede de næste parlaments- og lokalvalg korrekt og rettidigt— Rettidigt gennemføre de OSCE/ODIHR-henstillinger, der blev udstedt efter lokalvalgene i 2003.
      Styrke retssystemet— Træffe foranstaltninger til at øge gennemsigtigheden og forbedre forvaltningen i forbindelse med den straffe- og civilretlige procedure. Fremme dommernes status og deres uafhængighed og beskyttelse i forfatningen. Sikre, at dommeres og anklageres ret til indledende og fagrelevant uddannelse fastslås i dommernes statusbeskrivelse. Sikre, at domstolen for alvorlig kriminalitet fungerer effektivt. Garantere, at dommere og anklagere udvælges og udpeges gennem udvælgelsesprøver i overensstemmelse med forfatningen og lovgivningen. Yderligere sikre, at dommere og anklagere forfremmes med passende kontrolforanstaltninger og gennem upartiske procedurer. Forbedre inspektoraters funktionsmåde i såvel det øverste justitsråd og det generelle anklagekontor samt sikre, at dommere og anklagere ikke har straffrihed; tilvejebringe klare retningslinjer for separate inspektoraters rolle i Justitsministeriet og det øverste justitsråd. Vedtage hensigtsmæssig lovgivning om vidnebeskyttelse. Løbende forbedre fuldbyrdelsen af afsagte domme. Udarbejde en fornuftig mellem/langfristet strategisk plan for skolen for underretsdommere med henblik på at forbedre såvel dens funktionsmåde som dens finansielle bæredygtighed. Sikre korrekt opfølgning (efterforskning og eventuelt retsforfølgning) af offentligt fremsatte påstande om kriminel adfærd fra bestemte personers side.
      Forbedre bekæmpelse af korruption— Vedtage nødvendig lovgivning med henblik på at harmonisere den albanske rammelovgivning med de europæiske konventioner om korruption (både strafferetlig og civilretlig), som Albanien har ratificeret. Forbedre den nuværende lovgivning om bestikkelse og gennemføre den. Sikre håndhævelse af loven om opgivelse af aktiver. Gennemføre handlingsplanen for korruptionsbekæmpelse for 2003-2004 og sikre, at planen for 2004-2005 indeholder realistiske, præcise og målelige foranstaltninger til bekæmpelse af korruption. Styrke den institutionelle kapacitet til at efterforske og retsforfølge korruption; sikre, at den specialenhed for økonomisk kriminalitet i almindelighed, der er tilknyttet Tiranas offentlige anklagers kontor, også tager sig af sager om korruption. Nedbringe antallet af embedsmænd, der er omfattet af immunitet, og indrømme immunitet i nøje overholdelse af internationale regler og international praksis.
      Menneskerettigheder og beskyttelse af mindretal
      Forbedre lovhåndhævelsesorganers overholdelse af menneskerettighederne— Sikre, at politi, dommere, anklagere og andre lovhåndhævelsesorganer er fuldt ud bekendt med deres forpligtelser med hensyn til menneskerettighederne, og at de gennemfører dem i overensstemmelse med internationale konventioner ratificeret af Albanien og særlig den europæiske menneskerettighedskonvention. Behandle sager om lovhåndhævelsesorganers mishandling gennem effektiv retsforfølgning af de ansvarlige. Forbedre forholdene for internerede og varetægtsfængslede fanger på politistationer og tage skridt til at efterleve de internationale krav på dette område.
      Garantere ytrings- og pressefriheden— Træffe foranstaltninger til at forhindre chikane af pressen og/eller utilbørlig politisk indblanding i dens anliggender. Bringe Albaniens lovgivning om æreskrænkelse i overensstemmelse med EU’s standarder og gennemføre den. Vedtage passende lovgivning for trykte medier og forbedre lovgivningen for elektroniske medier under hensyntagen til EU’s standarder. Træffe foranstaltninger til at sikre gennemsigtighed med hensyn til mediers ejendomsforhold. Sikre uafhængigheden af det regulerende organ for medier (det nationale radio- og fjernsynsråd). Færdiggøre den nationale plan for radio- og fjernsynsfrekvenser. Opmuntre efterforskningsjournalistik og træffe foranstaltninger til at støtte journalisters uafhængighed og professionalisme.
      Sikre overholdelse af mindretals rettigheder— Tilvejebringe nøjagtige oplysninger om størrelsen af mindretallene i Albanien. Forbedre de retlige rammer for mindretal, så de opfylder kravene i Europarådets rammekonvention om nationale mindretal, og sikre, at de gennemføres på hele Albaniens område. Gennemføre den nationale strategi for sigøjnerne.
      Regionalt og internationalt samarbejde
      Styrke regionalt samarbejde— Overholde stabiliserings- og associeringsprocessens krav og Thessaloniki-tilsagnene med hensyn til regionalt samarbejde. Sikre gennemførelse af alle regionale frihandelsaftaler, der er indgået inden for rammerne af aftalememorandummet af 2001 om lettelse af handelen under stabilitetspagten.
      Opfylde internationale forpligtelser— Bringe Albaniens situation med hensyn til opfyldelse af dets WTO-forpligtelser i orden. Når situationen er bragt i orden sikre gennemførelsen af den reviderede tidsplan uden yderligere undtagelser. Garantere overholdelsen af forpligtelser, som Albanien har påtaget sig inden for rammerne af forbindelserne med EU.
      Den økonomiske situation
      Fri markedsøkonomi og strukturreformer
      Sikre vedvarende makroøkonomisk stabilitet— Opretholde stabile makroøkonomiske rammer i forbindelse med IMF-programmet. Påvise overholdelse af internationale finansieringsinstitutioners henstillinger.
      Forbedre erhvervsmiljøet— Gennemføre handlingsplanen for afskaffelse af administrative hindringer for investeringer og for forenkling af administrative procedurer. Vedtage forbedret handelslovgivning. Fastsætte klare regler og procedurer vedrørende betingelserne for etablering, registrering og drift af nationale og udenlandske selskaber og sikre, at de er forenelige med stabiliserings- og associeringsaftalens krav. Sikre en korrekt, ikke-vilkårlig og ikke-diskriminerende gennemførelse af erhvervsrelaterede love, regler og procedurer. Gennemføre det europæiske charter for små og mellemstore virksomheder, især målene for 2004. Sikre, at SMV-agenturet er fuldt funktionsdygtigt. Reformere ordningen med forudbetaling af skat, så den bliver mindre ugunstig for nystartede virksomheder. Fortsætte forberedelsen af en national garantifond. Gøre det muligt at registrere selskaber overalt i landet.
      Udvikle et stabilt og fungerende jord- og ejendomsmarked— Vedtage ny lovgivning om tilbagegivelse af eller kompensation for ejendom konfiskeret i kommunisttiden. Sikre, at denne lovgivning giver en tilfredsstillende løsning på langt de fleste krav, og i nært samarbejde med alle relevante politiske aktører og ejersammenslutninger tage de nødvendige skridt til at sikre dens gennemførelse. Navnlig tilvejebringe alle oplysninger, der er nødvendige for at identificere land, der kan tilbageleveres eller erstattes, klart identificere udestående krav om tilbagelevering og udarbejde en troværdig finansieringsplan, der sikrer dækningen af eventuelle kompensationsomkostninger.
      Fremme beskæftigelse og social samhørighed— Med inddragelse af alle relevante aktører udarbejde en strategi for fremme af beskæftigelsen og den sociale samhørighed samt påbegynde gennemførelsen af denne strategi. Træffe foranstaltninger til at forbedre sociale beskyttelsesordninger og sociale standarder og til at bekæmpe social udelukkelse og diskrimination. Respektere centrale arbejdsstandarder og håndhæve dem effektivt.
      Forvaltning af offentlige finanser
      Forbedre forvaltningen af de offentlige finanser— Forbedre budgetlægningsprocedurer gennem realistiske indtægtsoverslag, bedre prioritering af udgifter og styrkede forbindelser mellem politiske mål og budgetplanlægning. Udvikle en samlet socioøkonomisk strategi, der omfatter den nuværende nationale strategi for økonomisk og social udvikling og udgiftsrammerne på mellemlang sigt, som al finansiel bistand derefter kan knyttes til; i denne forbindelse sikre, at der tages behørigt hensyn til de områder, der prioriteres i stabiliserings- og associeringsprocessen.
      Udarbejde et samlet strategidokument for offentlig intern finanskontrol under hensyntagen til EU-kravene.
      Håndhæve loven om intern revision. Sikre, at den statslige revisionsinstitution fungerer tilfredsstillende, herunder opfølge dens konklusioner og henstillinger, samt sikre retsforfølgning af kriminalsager.
      EU-standarder
      Det indre marked og handel
      Varebevægelser— Gøre yderligere fremskridt med vedtagelse af EU-standarder. Vedtage udkastet til dekret om akkrediteringsdirektoratets organisering og funktion og sikre, at adskillelsen af akkrediteringsfunktionen fra standardiserings- og certificeringsfunktionen finder sted. Træffe foranstaltninger til at øge økonomiske aktørers opmærksomhed om disse begreber samt deres betydning for international handel.
      Forbedre plantesundhedsmæssige og veterinære forhold i overensstemmelse med EU-kravene, særlig for varer med stort eksportpotentiale.
      Told— Stabilisere og forbedre den albanske toldforvaltnings administrative kapacitet på alle områder. Særlig sikre personalets stabilitet og forvalte menneskelige ressourcer i nøje overensstemmelse med den relevante lovgivning. Styrke de tolddepartementer, der er involveret i gennemførelsen af handelsaftaler, særlig afdelingen med ansvar for varers oprindelse. Styrke det administrative samarbejde i toldsektoren. Sikre, at procedurer vedrørende transit, værdiansættelse, toldoplag, risikovurdering og selektivitet samt (intern og ekstern) revision gennemføres i overensstemmelse med EU-standarderne og, hvor det er relevant, internationale konventioner. Sikre, at toldforvaltningen opfylder sin indtægtsopkrævningsforpligtelse i overensstemmelse med lovgivningen. Træffe konkrete foranstaltninger til at forbedre kampen mod smugleri og ulovlig handel. Gennemføre ASYCUDA-systemet i Tiranas toldbygning og havnen i Durres. Sikre en ikke-diskriminerende anvendelse af toldlovgivningen, reglerne og procedurerne i hele landet.
      Beskatning— Påbegynde en revision af den nuværende skattelovgivning og de administrative procedurer samt sikre en effektiv og ikke-diskriminerende håndhævelse af skattelovgivningen. Intensivere kampen mod skattesvig. Fortsætte den igangværende reform af skatteforvaltningen, herunder udvikling/udstrækning af et integreret edb-system. Betale alle udestående fordringer vedrørende skattefritagelse for EU-finansierede projekter og etablere et effektivt system til at sikre faktisk skattefritagelse for EU-finansierede projekter i overensstemmelse med rammeaftalen af 1992.
      Konkurrence og statsstøtte— Vedtage de gennemførelsesbestemmelser, som er nødvendige for gennemførelsen af den nye konkurrencelov, og påbegynde gennemførelsen heraf. Forberede etableringen af en uafhængig konkurrencemyndighed, bl.a. ved styrkelse af den administrative kapacitet. Fremme konkurrencepolitikken ved at befordre liberalisering, forbedre praksis for offentlige indkøb og sikre en konkurrencepræget fremgangsmåde for privatisering. Vedtage de nødvendige lovrammer for statsstøtte og fremme gennemsigtighed og basal håndhævelse af statsstøtteprincipperne.
      Offentlige indkøb— Håndhæve den gældende lovgivning om offentlige indkøb og tage skridt til at tilpasse denne lovgivning til EU-standarderne. Undgå undtagelser fra princippet om åbne udbud og sikre nøje overholdelse af udbudsprocedurer. Styrke agenturet for offentlige indkøb og offentlige indkøbsenheder i ressortministerier. Træffe foranstaltninger til at sikre en passende behandling af klager.
      Intellektuelle ejendomsrettigheder— Vedtage ny lovgivning om industriel ejendomsret. Tiltræde den internationale konvention om beskyttelse af plantenyheder. Vedtage den nødvendige lovgivning og styrke den administrative kapacitet med henblik på en forbedret ophavsretsbeskyttelse. Tage skridt til yderligere at øge økonomiske aktørers, lovhåndhævelsesorganers og retsvæsenets bevidsthed om intellektuelle og kommercielle ejendomsrettigheder. Træffe foranstaltninger til at forbedre håndhævelsen af intellektuelle ejendomsrettigheder.
      Sektorpolitik
      Miljø— Begynde at løse giftproblemerne i Durres og Vlora og spørgsmålet om radioaktivt affald i Tirana og Fier. Sikre håndhævelse af lovgivningen om vurdering af virkninger på miljøet og miljøafgifter. Forbedre samordningen mellem Miljøministeriet og andre forvaltninger, der beskæftiger sig med miljøspørgsmål. Fremskynde gennemførelsen af den nationale strategi for vandforsyning og sanitet samt vandforsynings- og kloakeringsstrategien for landdistrikterne.
      Energi— Gennemføre handlingsplanen for 2003-2005 og begynde at gennemføre den albanske energistrategi. Efterleve de forpligtelser, landet har påtaget sig inden for rammerne af Athen-aftalememorandummet af 2003 om det regionale energimarked i Sydøsteuropa.
      Telekommunikation— Sikre, at sektoren for elektronisk kommunikation liberaliseres effektivt, herunder styrke tilsynsorganer og vedtage passende love og politikker for sektoren.
      Samarbejde om retlige og indre anliggender
      Grænseforvaltning— Som opfølgning af den regionale konference i Ohrid i maj 2003 om grænsesikkerhed og forvaltning gennemføre de foranstaltninger, der er vedtaget af regeringen og præsenteret på ministermødet om retlige og indre anliggender i EU-Vestbalkan-Forummet i november 2003. Udarbejde en strategi for integreret grænseforvaltning i overensstemmelse med EU-kravene. Styrke lovhåndhævelsesorganer med ansvar for grænseforvaltning og forbedre forvaltningsstandarderne. Etablere et passende system for risikoanalyse med henblik på at forbedre grænseforvaltningen ved grænseovergangssteder og »grønne« og »blå« grænser. Øge samarbejdet med nabolandene og mellem nationale lovhåndhævelsesorganer, der beskæftiger sig med grænseforvaltning, ved grænsen og i forbindelse med efterfølgende kontrolaktiviteter. Forbedre udstyr og færdigheder hos albanske lovhåndhævelsesorganer for at sikre, at forfalskede/falske rejsedokumenter opdages. Træffe de nødvendige foranstaltninger i samarbejde med de relevante internationale aktører til at sikre korrekte sikkerheds-, forvaltnings- og kontrolstandarder i Tiranas internationale lufthavn.
      Migrations- og asylpolitik— Vedtage og påbegynde gennemførelse af den nationale migrationsstrategi. Sikre, at de procedurer, som er nødvendige for at undertegne og ratificere tilbagetagelsesaftalen mellem EF og Albanien, afsluttes så hurtigt som muligt i 2004.
      Formelt vedtage den nationale handlingsplan for asyl. Dække de resterende huller i Albaniens asylrelaterede lovgivning. Gennemføre, især i grænseområder, forhåndsscreeningssystemet med henblik på at identificere personer, der ulovligt befinder sig på albansk område. Respektere »non-refoulement«-princippet. Sikre, at behandlingen af asylansøgninger sker i overensstemmelse med lovgivningen, og at tidsfrister overholdes.
      Politi— Fuldt ud gennemføre loven om politigrader. Udvikle og påbegynde gennemførelsen af et gennemsigtigt disciplin- og forfremmelsessystem. Forbedre politiets efterforskningsmæssige færdigheder. Udarbejde en samlet procedurevejledning for alle kriminalbetjente. Fastlægge klare regler for at sikre et tilstrækkeligt samarbejde mellem forskellige politienheder og den offentlige anklagers kontor. Styrke lokalpolitiet. Sikre retsforfølgning af politibetjente, der er involveret i korruption og andre kriminelle aktiviteter.
      Organiseret kriminalitet, ulovlig handel, narkotika, pengevask og terrorisme— Gennemføre de handlingsorienterede foranstaltninger mod organiseret kriminalitet, der er vedtaget af regeringen og fremlagt på ministermødet mellem EU og Vestbalkan om retlige og indre anliggender i november 2003. Sikre, at den albanske lovgivning klart definerer begrebet »organiseret kriminalitet«, så det er foreneligt med EU-lovgivningen og generelt accepterede internationale standarder. Vedtage og gennemføre lovgivning om tyvekoster, der tager hensyn til internationale standarder og også dækker effekter stjålet i udlandet. Sikre samarbejde og informationsudveksling mellem lovhåndhævelsesorganer, ministerier og lovgivere, der er involveret i kampen mod organiseret kriminalitet. Inden for lovens rammer og med fuld respekt for internationale standarder udstrække brugen af særlige efterforskningsmetoder til alle områder i forbindelse med organiseret kriminalitet. Gennemføre den strategi for bekæmpelse af ulovlig handel, der blev vedtaget i 2003. Tage de nødvendige skridt til at forberede indgåelsen af en aftale med Europol. Træffe de nødvendige foranstaltninger til at muliggøre bilaterale udleveringsaftaler med EU-medlemsstaterne.
      Styrke den gældende narkotikalovgivning. Sikre en vedvarende indsats i kampen mod dyrkning af og handel med cannabis. Udarbejde en national narkotikastrategi i overensstemmelse med EU’s narkotikastrategi og handlingsplan.
      Styrke kapaciteten hos de institutioner, der er ansvarlige for at bekæmpe hvidvaskning af penge. Sikre tilstrækkeligt samarbejde mellem disse institutioner, etablere effektive arbejdsprocedurer og udvikle et passende sagsforvaltningssystem. Håndhæve den gældende lovgivning om hvidvaskning af penge.
      Øge det internationale samarbejde og gennemføre relevante internationale konventioner om terrorisme. Forbedre koordinationen og informationsudvekslingen mellem politiet og efterretningstjenesterne internt i Albanien og med andre lande. Forhindre finansiering og forberedelse af terrorhandlinger.
      3.2.   PRIORITETER PÅ MELLEMLANG SIGT
      Den politiske situation
      Demokrati og retsstatsforhold
      Yderligere forbedre den offentlige forvaltnings funktionsmåde— Sikre, at de sektorer i forvaltningen, der er ansvarlige for gennemførelsen af bestemmelserne i stabiliserings- og associeringsaftalen, og de sektorer, der er involveret i gennemførelsen af EU's finansielle bistand, er tilstrækkeligt uddannede og udstyrede til at udføre deres arbejde. Sikre, at lovgivningen for den offentlige forvaltning og dermed forbundne procedurer, herunder i forbindelse med karriereudvikling, forbedres i overensstemmelse med de krav, der stilles til en moderne offentlig forvaltning, og at de nøje gennemføres for at støtte udviklingen af en velforberedt, professionel, gennemsigtig og stabil forvaltning. Sikre, at lokale forvaltninger er i stand til at gennemføre decentraliserede politikker.
      Gennemføre de næste parlaments- og lokalvalg i overensstemmelse med internationale standarder
      Yderligere styrke retssystemet— Sikre retsforfølgning af alvorlige forbrydelser, særlig organiseret kriminalitet, med særlig opmærksomhed på grænseoverskridende samarbejdsmekanismer. Retsforfølgningens succes bør afspejles i en håndgribelig og væsentlig forøgelse af antallet af domfældelser af skyldige i alvorlige forbrydelser, der modtager passende straf. Reducere den nuværende sagsophobning betydeligt og sikre rettidig fuldbyrdelse af domme. Sikre bred offentliggørelse af domstolsafgørelser. Sikre fortsat og tilstrækkelig uddannelse af dommere og anklagere, herunder i menneskerettigheder, etik og handelsmæssige anliggender samt spørgsmål i forbindelse med samarbejds- og associeringsaftalen. Håndhæve lovgivningen om beskyttelse af vidner. Yderligere styrke retsvæsenets uafhængighed ved effektivt at overføre inspektionen af dommeres retlige aktiviteter fra Justitsministeriet til det øverste justitsråd.
      Udvide indsatsen for bekæmpelse af korruption og organiseret kriminalitet yderligere— Gennemføre de europæiske konventioner om korruption (både strafferetlig og civilretlig), som Albanien har ratificeret, samt GRECO-henstillingerne. Opnå betydelige resultater i kampen mod korruption på alle niveauer og alle områder gennem håndhævelse af hensigtsmæssig lovgivning. Lette indplaceringen af forbindelsesofficerer, der udstationeres fra EU-medlemsstaterne i de relevante statsorganer, der varetager bekæmpelsen af organiseret kriminalitet. Forelægge halvårlige rapporter for EU om de håndgribelige resultater, der er nået i retsforfølgningen af aktiviteter i forbindelse med organiseret kriminalitet i overensstemmelse med FN-konventionen om transnational organiseret kriminalitet (Palermo-konventionen).
      Menneskerettigheder og beskyttelse af mindretal
      Sikre, at lovhåndhævelsesorganer respekterer menneskerettighederne— Sikre, at tilbageholdte og varetægtsfængslede behandles i overensstemmelse med internationale standarder. Garantere, at menneskelig værdighed og personlig sikkerhed respekteres i tilbageholdelsesanstalter, fængsler og institutioner for sindslidende i overensstemmelse med internationale konventioner. Etablere et fyldestgørende ungdomsretssystem. Sikre overholdelse af Europarådets konvention til forebyggelse af tortur og umenneskelig eller vanærende behandling eller straf.
      Sikre ytrings- og pressefriheden— Håndhæve ny lovgivning for trykte og elektroniske medier under hensyntagen til EU’s standarder. Sikre, at tildelingen af tv-frekvenser sker på en retfærdig og ikke-diskriminerende måde i overensstemmelse med den nationale plan, og at krav fuldt ud overholdes af tv- og radiostationer. Afslutte det albanske RTV’s overgang fra at være et statsejet tv-selskab til en neutral offentlig tjeneste. Opmuntre til fortsat forbedring af den journalistiske kvalitet.
      Regionalt og internationalt samarbejde
      Styrke regionalt samarbejde— Indgå og gennemføre en række aftaler med nabolandene om organiseret kriminalitet, grænseforvaltning og tilbagetagelse. Gennemføre aftalememorandummet om det sydøsteuropæiske regionale net af basale transportforbindelser. Fortsætte efterlevelsen af de forpligtelser, som Albanien har påtaget sig inden for rammerne af Athen-aftalememorandummet af 2003 om det regionale energimarked, og gøre fremskridt med hensyn til etableringen af dette marked. Sikre et tilstrækkeligt regionalt samarbejde om miljøspørgsmål.
      Gennemføre internationale forpligtelser— Fuldt ud gennemføre internationale aftaler og konventioner ratificeret af Albanien, særlig konventioner på området for retlige og indre anliggender, menneskerettigheder og mindretals rettigheder samt handel.
      Den økonomiske situation
      Fri markedsøkonomi og strukturreformer
      Afslutte privatiseringsprocessen— Navnlig ved at privatisere INSIG (finanssektoren), Albtelecom (telekommunikationssektoren), Servcom, Albpetrol, Armo og KESH (energisektoren).
      Forbedre erhvervsmiljøet yderligere— Håndhæve forbedret handelslovgivning. Sikre, at dommere er veluddannede i handels- og selskabsret. Opnå væsentlige resultater med hensyn til bekæmpelse af svig og korruption. Udarbejde en strategi til bekæmpelse af den uformelle økonomi for bl.a. at sikre redelig konkurrence mellem virksomheder.
      Opnå et fungerende jord- og ejendomsmarked— Håndhæve lovgivningen om tilbagegivelse af eller kompensation for ejendom konfiskeret i kommunisttiden. Færdiggøre kortlægningen og registreringen af jord. Sikre, at overdragelse af ejendom sker i overensstemmelse med lovgivningen, og træffe foranstaltninger til, at alle organer involveret i processen (notarer, ejendomsregistre osv.) fungerer korrekt. Sikre, at bestemmelser vedrørende klassificering og anvendelse af jord overholdes. Udarbejde og vedtage lovgivning om beskatning af jord og fast ejendom.
      Forvaltning af offentlige finanser
      Forbedre forvaltningen af de offentlige finanser yderligere— Gennemføre strategien for offentlig intern finanskontrol. Styrke den eksterne revision yderligere og sikre, at både finanskontrolforvaltning og intern revision fungerer korrekt. Etablere effektive procedurer for påvisning, behandling og opfølgning af tilfælde af (formodet) svig og andre uregelmæssigheder, der påvirker nationale og internationale midler.
      EU-standarder
      Det indre marked og handel
      Varebevægelser— Sikre den administrative kapacitet til at gennemføre stabiliserings- og associeringsaftalens krav på dette område. Gøre yderligere fremskridt med vedtagelse af europæiske standarder. Etablere et markedstilsynssystem. Sikre, at organerne med ansvar for standardisering, akkreditering og certificering samt organerne med ansvar for metrologi og kalibrering fungerer bedre under hensyntagen til praksis i EU.
      Opnå betydelige forbedringer med hensyn til fødevaresikkerhed samt plantesundhedsmæssige og veterinære forhold i overensstemmelse med EU’s krav.
      Told— Sikre den administrative kapacitet til at gennemføre stabiliserings- og associeringsaftalens krav. Sikre en betydelig tilpasning af toldlovgivning og -procedurer og deres gennemførelse til EU’s lovgivning og praksis. Garantere korrekt gennemførelse af oprindelsesregler. Fortsætte med at sikre personalestabilitet i toldforvaltningen og forbedre effektiviteten i dens forvaltning. Forbedre resultaterne med hensyn til bekæmpelse af svig, smugleri og ulovlig handel samt nedbringe antallet af sager, hvor toldembedsmænd er involveret i ulovlige aktiviteter, betydeligt. Afslutte gennemførelsen af ASYCUDA i hele landet og fortsætte datamatiseringsbestræbelserne.
      Beskatning— Fortsat styrke skatteforvaltningen. Sikre fuld og effektiv gennemførelse af momssystemet. Forbedre kommunikationen med skatteyderne og forenkle skattestrukturer og -procedurer, herunder procedurer for tilbagebetaling. Give alle skatteydere et unikt identifikationsnummer for skattemæssige formål. Fortsat styrke skatteopkrævningen og -kontrollen samt udarbejde en revisionsstrategi.
      Konkurrence og statsstøtte— Etablere en uafhængig konkurrencemyndighed i overensstemmelse med stabiliserings- og associeringsaftalens krav. Håndhæve konkurrencelovgivningen og forberede etableringen af en operationelt uafhængig statsstøttestruktur. Styrke de strukturer, der er ansvarlige for statsstøtte, og sikre fremskridt i retning mod afslutning af en samlet statsstøttefortegnelse og udarbejdelse af BNP-oplysninger på NUTS II-niveau.
      Offentlige indkøb— Sikre en betydelig grad af tilpasning mellem Albaniens retlige rammer og EU-retten. Opnå fuldt operationelle strukturer for offentlige indkøb, der sikrer, at procedurerne for offentlige indkøb gennemføres i nøje overensstemmelse med lovgivningen og stabiliserings- og associeringsaftalens krav.
      Intellektuelle ejendomsrettigheder— Korrekt gennemføre internationale konventioner, der er ratificeret på området for intellektuelle, handelsmæssige og industrielle ejendomsrettigheder. Sikre en høj grad af beskyttelse af intellektuelle ejendomsrettigheder og opnå resultater med hensyn til bekæmpelse af piratkopiering og efterligning. Sikre en tilstrækkelig administrativ kapacitet for at overholde stabiliserings- og associeringsaftalens krav på dette område.
      Sektorpolitik
      Miljø— Fortsætte bestræbelserne for at løse problemerne i stærkt forgiftede områder. Nedbringe støv- og luftforureningsniveauet i byområder. Begrænse forureningen fra Balsh-raffinaderiet, herunder udledningen i Gjanica-floden, og træffe foranstaltninger til at gøre en indsats mod vandforurening generelt. Fortsætte med at gennemføre regionale og internationale forpligtelser på dette område. Styrke miljøkontrollen og sikre tilstrækkeligt effektive sanktioner mod forurenere. Sikre gennemførelsen af den nationale strategi for vandforsyning og sanitet samt vandforsynings- og kloakeringsstrategien for landdistrikterne. Udarbejde og påbegynde gennemførelsen af en strategi for gradvis tilpasning til EU-retten på dette område.
      Folkesundhed— Styrke overvågnings- og indberetningssystemerne for overførbare sygdomme. Lette et tættere samarbejde med de offentlige sundhedsnetværk.
      Transport— Gennemføre den overordnede transportplan. Fortsætte bestræbelserne for at fuldende øst/vest- og nord/syd-korridorerne. Gøre betydelige fremskridt med moderniseringen af Tirana lufthavn og havnene i Durres og Vlora, herunder ved forbedret sikkerhed og grænseforvaltning. Færdiggøre privatiseringen af havnen i Durres. Opnå bedre resultater med hensyn til vejsikkerhed og tage skridt til yderligere forbedringer. Gennemføre aftalememorandummet om det sydøsteuropæiske regionale net af basale transportforbindelser.
      Energi— Fortsætte med at sikre en korrekt gennemførelse af handlingsplaner for energisektoren og gøre yderligere fremskridt med gennemførelsen af den albanske energistrategi. Sikre rettidig gennemførelse af de forskellige projekter, der skal forbedre infrastrukturen for elektricitetsproduktion, -transmission og -distribution. Fortsætte med at gennemføre regionale og internationale forpligtelser på dette område med henblik på at etablere et konkurrencedygtigt regionalt energimarked.
      Telekommunikation— Vedtage og gennemføre de nye EU-rammer for elektronisk kommunikation.
      Samarbejde om retlige og indre anliggender
      Grænseforvaltning— Gennemføre den integrerede grænseforvaltningsstrategi og alle internationale forpligtelser, som Albanien har påtaget sig på området for grænseforvaltning. Foretage en effektiv risikoanalyse i forbindelse med grænseforvaltning. Fortsætte med at styrke grænseforvaltningskapaciteten; navnlig sikre, at grænseforvaltningen i Tiranas internationale lufthavn og havnene i Durres og Vlora overholder internationale standarder. Sikre forbedrede sikkerhedsmæssige egenskaber i nye albanske rejsedokumenter. Opnå væsentlige resultater med hensyn til minerydning.
      Migrations- og asylpolitik— Gennemføre Albaniens nationale migrationsstrategi. Sikre, at Albanien er i stand til at opfylde stabiliserings- og associeringsaftalens krav vedrørende EU-borgere, der arbejder og/eller bor i Albanien. Sikre håndhævelse af alle tilbagetagelsesaftaler, som Albanien har indgået; forsøge at indgå tilbagetagelsesaftaler med alle lande i regionen og med oprindelseslandene for migranter, der benytter Albanien som transitland. Gradvist indgå, ratificere og gennemføre alle de vigtigste internationale konventioner på migrationsområdet.
      Gennemføre den albanske nationale handlingsplan for asyl. Håndhæve asylrelateret lovgivning og etablere et komplet asylsystem, der efterlever internationale standarder.
      Politi— Fortsætte med at styrke alle politienheder, navnlig gennem passende uddannelse og udstyr. Sikre, at der forefindes et korrekt sagsforvaltningssystem, så der er en veldokumenteret sporingsproces for sager fra den indledende rapport til den endelige afslutning. Opnå betydelige resultater med hensyn til bekæmpelse af kriminalitet samt begrænsning af korruption og anden kriminel adfærd inden for politiets rækker.
      Organiseret kriminalitet, ulovlig handel, narkotika, pengevask og terrorisme— Øge det internationale samarbejde yderligere. Opnå væsentlige resultater med hensyn til hastigheden, antallet og kvaliteten af retsforfølgelser for lovovertrædelser i forbindelse med organiseret kriminalitet og ulovlig handel samt med hensyn til beslaglæggelse af indtægter fra kriminalitet.
      Gennemføre den nationale narkotikastrategi. Sikre væsentligt forbedrede resultater med hensyn til bekæmpelse af narkotikahandel, særlig hårde stoffer som heroin og kokain.
      Styrke kampen mod økonomisk og finansiel kriminalitet (herunder pengevask og falskmøntneri). Etablere et tværministerielt agentur, der skal beslaglægge indtægter fra kriminalitet. Opnå mærkbare resultater i kampen mod hvidvaskning af penge, både i og uden for finanssektoren.
      4.   PROGRAMMERING
      EU's bistand inden for rammerne af stabiliserings- og associeringsprocessen til landene i det vestlige Balkan ydes gennem de relevante finansieringsinstrumenter, navnlig Rådets forordning (EF) nr. 2666/2000 af 5. december 2000 om bistand til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien (1); nærværende afgørelse får derfor ingen finansielle virkninger. Albanien har desuden adgang til finansiering via multilandeprogrammer og horisontale programmer. Kommissionen arbejder sammen med Den Europæiske Investeringsbank og de internationale finansieringsinstitutioner, navnlig Den Europæiske Bank for Genopbygning og Udvikling og Verdensbanken, med henblik på at lette samfinansiering af projekter med relation til stabiliserings- og associeringsprocessen.
      5.   BETINGELSER
      Fællesskabets bistand som led i stabiliserings- og associeringsprocessen for landene på Vestbalkan er betinget af videre fremskridt med opfyldelsen af de politiske kriterier fra København. Indfries disse almindelige betingelser ikke, vil Rådet kunne træffe passende foranstaltninger om suspension af den finansielle bistand på grundlag af artikel 5 i forordning (EF) nr. 2666/2000.
      Fællesskabets bistand er desuden underlagt de betingelser, som Rådet fastlagde i sine konklusioner af 29. april 1997, særlig hvad angår modtagernes tilsagn om at ville gennemføre demokratiske, økonomiske og institutionelle reformer under hensyn til de prioriteter, der er fastlagt under det europæiske partnerskab.
      6.   OPFØLGNING
      Opfølgningen af det europæiske partnerskab sker gennem de mekanismer, der er etableret som led i stabiliserings- og associeringsprocessen, navnlig ved hjælp af årsberetningen om stabiliserings- og associeringsprocessen.

         (1)  EFT L 306 af 7.12.2000, s. 1. Ændret ved forordning (EF) nr. 2415/2001 (EFT L 327 af 12.12.2001, s. 3).


title: 2006/378/EF: Rådets afgørelse af 10. april 2006 om indgåelse af protokollen til Euro-Middelhavsaftalen mellem De Europæiske Fællesskaber og deres medlemsstater på den ene side og Staten Israel på den anden side for at tage hensyn til Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union

text:
               2.6.2006

               DA

               Den Europæiske Unions Tidende

               L 149/31

      RÅDETS AFGØRELSE

   af 10. april 2006
   om indgåelse af protokollen til Euro-Middelhavsaftalen mellem De Europæiske Fællesskaber og deres medlemsstater på den ene side og Staten Israel på den anden side for at tage hensyn til Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union
   (2006/378/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af det Europæiske Fællesskab, særlig artikel 310 sammenholdt med artikel 300, stk. 2, første afsnit, og artikel 300, stk. 3, andet afsnit,
   under henvisning til tiltrædelsesakten af 2003, særlig artikel 6, stk. 2,
   under henvisning til forslag fra Kommissionen,
   under henvisning til samstemmende udtalelse fra Europa-Parlamentet (1), og
   ud fra følgende betragtninger:

               (1)

               Protokollen til Euro-Middelhavsaftalen mellem De Europæiske Fællesskaber og deres medlemsstater på den ene side og Staten Israel på den anden side for at tage hensyn til Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union blev undertegnet på Fællesskabets og dets medlemsstaters vegne den 23. februar 2006.

               (2)

               Protokollen bør godkendes -

         TRUFFET FØLGENDE AFGØRELSE:

      Eneste artikel

   Protokollen til Euro-Middelhavsaftalen mellem De Europæiske Fællesskaber og deres medlemsstater på den ene side og Staten Israel på den anden side for at tage hensyn til Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse af Den Europæiske Union godkendes herved på Det Europæiske Fællesskabs og dets medlemsstaters vegne.
   Teksten til protokollen er knyttet til denne afgørelse (2).

      Udfærdiget i Luxembourg, den 10. april 2006.

            På Rådets vegne

         U. PLASSNIK

            Formand

      (1)  Udtalelse af 23. marts 2006. Endnu ikke offentliggjort i EUT.

      (2)  Se side 2 i denne EUT.


title: 2008/803/EF: Kommissionens afgørelse af 14. oktober 2008 om iværksættelse af en undersøgelse vedrørende effektiv gennemførelse af visse menneskerettighedskonventioner i Sri Lanka, jf. artikel 18, stk. 2, i Rådets forordning (EF) nr. 980/2005

text:
               18.10.2008

               DA

               Den Europæiske Unions Tidende

               L 277/34

      KOMMISSIONENS AFGØRELSE

   af 14. oktober 2008
   om iværksættelse af en undersøgelse vedrørende effektiv gennemførelse af visse menneskerettighedskonventioner i Sri Lanka, jf. artikel 18, stk. 2, i Rådets forordning (EF) nr. 980/2005
   (2008/803/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 980/2005 af 27. juni 2005 om anvendelse af et arrangement med generelle toldpræferencer (1), særlig artikel 18, stk. 2,
   efter konsultationer med Udvalget for Generelle Præferencer, og
   ud fra følgende betragtninger:

               (1)

               Ifølge rapporter, erklæringer og oplysninger fra De Forenende Nationer (FN), som Kommissionen har adgang til, herunder rapporten fra den særlige rapportør om udenretlige henrettelser af 27. marts 2006, erklæringen fra den særlige rådgiver for den særlige repræsentant for børn og væbnede konflikter af 13. november 2006 og erklæringen fra den særlige rapportør om tortur og anden grusom, umenneskelig eller nedværdigende behandling af 29. oktober 2007 samt andre offentligt tilgængelige rapporter og oplysninger fra andre relevante kilder, herunder ikke-statslige organisationer, er den nationale lovgivning i Den Demokratiske Socialistiske Republik Sri Lanka, som indbefatter internationale menneskerettighedskonventioner, navnlig den internationale konvention om borgerlige og politiske rettigheder, konventionen mod tortur og anden grusom, umenneskelig eller nedværdigende behandling eller straf og konventionen om barnets rettigheder, ikke effektivt gennemført.

               (2)

               Den internationale konvention om borgerlige og politiske rettigheder, konventionen mod tortur og anden grusom, umenneskelig eller nedværdigende behandling eller straf og konventionen om barnets rettigheder er opregnet som centrale menneskerettighedskonventioner i del A, punkt 1, 5 og 6, i bilag III til forordning (EF) nr. 980/2005.

               (3)

               Artikel 16, stk. 2, i forordning (EF) 980/2005 giver mulighed for midlertidig tilbagetrækning af den særlige ansporende ordning, som er omhandlet i afdeling 2 i kapitel II i nævnte forordning, hvis de nationale retsforskrifter, som indbefatter de i bilag III til forordningen opførte konventioner, der er ratificeret i henhold til kravene i artikel 9, stk. 1 og 2, ikke er effektivt gennemført.

               (4)

               Kommissionen har undersøgt de modtagne oplysninger og skønner, at der er tilstrækkeligt grundlag til at iværksætte en undersøgelse med det formål at afgøre, om lovgivningen i Sri Lanka vedrørende anerkendelse og beskyttelse af grundlæggende menneskerettigheder er effektivt gennemført. På den måde vil det også kunne afgøres, om midlertidig tilbagetrækning af den særlige ansporende ordning er berettiget.

               (5)

               Der blev afholdt konsultationer med Udvalget for Generelle Præferencer den 23. september 2008 —

         TRUFFET FØLGENDE AFGØRELSE:
   Eneste artikel
   Kommissionen iværksætter en undersøgelse for at afgøre, om den nationale lovgivning i Den Demokratiske Socialistiske Republik Sri Lanka, som indbefatter den internationale konvention om borgerlige og politiske rettigheder, konventionen mod tortur og anden grusom, umenneskelig eller nedværdigende behandling eller straf og konventionen om barnets rettigheder, er effektivt gennemført.

      Udfærdiget i Bruxelles, den 14. oktober 2008.

            På Kommissionens vegne

         Catherine ASHTON

            Medlem af Kommissionen

      (1)  EUT L 169 af 30.6.2005, s. 1.


title: Beslutning nr. 581 af 2 juli 2009 om indledning af en procedure med henblik på tildeling af tilladelse til efterforskning efter olie og naturgas — naturressourcer i undergrunden — i henhold til artikel 2, stk. 1, afsnit 3, i loven om naturressourcer i undergrunden i blok Kilifarevo , som er beliggende i det nordlige centrale bulgarien, samt meddelelse om det påtænkte udbud med henblik på tildeling af tilladelse

text:
               8.10.2009

               DA

               Den Europæiske Unions Tidende

               C 241/24

      BESLUTNING nr. 581
   af 2 juli 2009
   om indledning af en procedure med henblik på tildeling af tilladelse til efterforskning efter olie og naturgas — naturressourcer i undergrunden — i henhold til artikel 2, stk. 1, afsnit 3, i loven om naturressourcer i undergrunden i blok »Kilifarevo«, som er beliggende i det nordlige centrale bulgarien, samt meddelelse om det påtænkte udbud med henblik på tildeling af tilladelse
   2009/C 241/11
   REPUBLIKKEN BULGARIEN
   MINISTERRÅDET
   I medfør af artikel 42, stk. 1, afsnit 1, og artikel 44, stk. 3, sammenholdt med artikel 5, afsnit 2, og artikel 7, stk. 1, afsnit 9, i loven om naturressourcer i undergrunden,
   HAR MINISTERRÅDET TRUFFET FØLGENDE AFGØRELSE:

               1.

               Der indledes en procedure for tildeling af tilladelser til efterforskning efter olie og naturgas i blok »Kilifarevo«, der udgør 20 km2, og hvis koordinater 1-4 er specificeret og anført i bilaget.

               2.

               Tildelingen af tilladelserne nævnt i afsnit 1 vil blive baseret på en udbudsprocedure.

               3.

               Tilladelsen til prospektering og efterforskning vil gælde for en periode på fem år, efter at efterforskningskontrakten træder i kraft, og med en ret til forlængelse af denne periode i medfør af artikel 31, stk. 3, og stk. 4, i loven om naturressourcer i undergrunden.

               4.

               Fristen for erhvervelse af udbudsmaterialet er kl. 16.00 på 120. dagen for offentliggørelsen af denne afgørelse i Den Europæiske Unions Tidende. Udbudsmaterialet kan købes fra lokale nr. 427 i Miljø- og Vandministeriet, Maria Luisa Boulevard 22, Sofia, Bulgarien.

               5.

               Fristen for forelæggelse af ansøgning om deltagelse i udbuddet er kl. 16.00 på 135. dagen for offentliggørelsen af denne afgørelse i Den Europæiske Unions Tidende. Ansøgningerne skal forelægges Miljø- og Vandministeriet, Maria Luisa Boulevard 22, Sofia, Bulgarien.

               6.

               Fristen for indsendelse af bud er kl. 16.00 på 155. dagen for offentliggørelsen af denne afgørelse i Den Europæiske Unions Tidende. Buddene skal indsendes til Miljø- og Vandministeriet, Maria Luisa Boulevard 22, Sofia, Bulgarien.

               7.

               Bud, der modtages inden den i afsnit 6 nævnte frist, åbnes af det i afsnit 10.2 nævnte udvalg under tilstedeværelse af repræsentanter fra deltagerne på 156. dagen efter offentliggørelse af denne afgørelse i Den Europæiske Unions Tidende i Miljø- og Vandministeriet, Maria Luisa Boulevard 22, Sofia, Bulgarien. Inden 14 dage efter åbningen af buddene undersøger og vurderer udvalget buddene og klassificerer deltagerne.

               7.1.

               Hvis ingen af de i punkt 7 nævnte bud lever op til udbudskravene, forlænger udvalget fristen, så deltagerne kan forbedre deres bud. Deltagerne meddeles skriftligt om dette forhold.

               7.2.

               Inden 14 dage efter modtagelse af de i punkt 7.1 nævnte bud sammenkalder udvalget et møde, hvor det vil undersøge de forbedrede bud og klassificere deltagerne.

               8.

               Depositum for deltagelse i udbuddet er fastsat til 15 000 BGN.

               8.1.

               Depositummet skal betales inden fristen for forelæggelse af ansøgning om deltagelse i det i punkt 5 nævnte udbud.

               8.2.

               Depositummet skal indbetales på den konto, der angives i udbudsmaterialet.

               8.3.

               Depositummet fra ansøgeren, der vinder udbuddet, og fra ansøgere, hvis ansøgning ikke lever op til udbudskravene, tilbageholdes. Alle andre ansøgeres depositum vil blive tilbagebetalt inden for 14 dage efter offentliggørelse af ministerrådets afgørelse om tildeling af en tilladelse til prospektering og efterforskning i den bulgarske statstidende.

               9.

               Ministerrådet fastsætter andre krav vedrørende udbuddet.

               9.1.

               Hvis der indgives anke i medfør af artikel 47, stk. 3 i loven om naturressourcer i undergrunden, vil de i punkt 6 og 7 nævnte frister forlænges med det antal dage, der er nødvendige for at træffe en afgørelse om anken. Denne forlængelse meddeles skriftligt de ansøgere, hvis ansøgning er blevet godkendt.

               9.2.

               Prisen for udbudsmaterialet er fastsat til 13 500 BGL.

               9.3.

               Udbudsmaterialet kan erhverves af personer med repræsentationsbeføjelse eller af befuldmægtigede repræsentanter.

               9.4.

               Udbuddet kan finde sted, selv om kun en enkelt ansøger får adgang til at deltage.

               9.5.

               Ansøgning om deltagelse i udbuddet skal overholde de krav, der er fastlagt i artikel 23, stk. 1, i loven om naturressourcer i undergrunden.

               9.6.

               Ansøgningerne om deltagelse i udbuddet skal være udarbejdet og forelagt i overensstemmelse med artikel 46, stk. 1, og 2, i loven om naturressourcer i undergrunden og i overensstemmelse med de vilkår, der er fastsat i udbudsmaterialet.

               9.7.

               Ansøgningerne vedrørende udbuddet bør opfylde de krav og betingelser, der står anført i udbudsmaterialet.

               9.8.

               Buddene bedømmes i henhold til udbudsmaterialet på baggrund af ansøgernes forvaltningskapacitet og finansielle kapacitet, foreslået arbejdsprogram og midler afsat til miljøbeskyttelse, uddannelsestiltag og teknisk innovation.

               9.9.

               Hvis der inden for den i artikel 5 nævnte frist ikke er modtaget nogen ansøgning om deltagelse i udbuddet eller ingen ansøger er blevet godkendt til deltagelse i udbuddet, aflyses udbuddet.

               10.

               Miljø- og Vandministeren bemyndiges til:

               10.1.

               at sende denne afgørelse til offentliggørelse i Den Europæiske Unions Tidende, i den bulgarske statstidende og på ministerrådets websted

               10.2.

               at tilrettelægge gennemførelsen af udbuddet. Ministeren udnævnes til formand for udvalget. Udvalgets medlemmer udpeges af udvalgets formand i overensstemmelse med artikel 44, stk. 7, i loven om naturressourcer i undergrunden.

               11.

               Anker mod denne afgørelse kan forelægges den øverste forvaltningsdomstol senest 14 dage efter offentliggørelsen i Den Europæiske Unions Tidende.

            Premierminister

         Sergei STANISHEV

            Ministerrådets chefsekretær

         Vesselin DAKOV

      BILAG

         FORTEGNELSE OVER KOORDINATERNE FOR GRÆNSEPUNKTERNE FOR BLOK »KILIFAREVO«

                  Længdegrad

                  Breddegrad

                  1.

                  25° 40′ 03,70″

                  43° 01′ 37,27″

                  2.

                  25° 40′ 03,70″

                  42° 59′ 48,21″

                  3.

                  25° 44′ 46,93″

                  42° 59′ 48,21″

                  4.

                  25° 44′ 46,93″

                  43° 01′ 37,27″


title: 2009/79/EF: Kommissionens afgørelse af 23. januar 2009 om oprettelse af Det Europæiske Tilsynsudvalg for Forsikrings- og Arbejdsmarkedspensionsordninger (EØS-relevant tekst)

text:
               29.1.2009

               DA

               Den Europæiske Unions Tidende

               L 25/28

      KOMMISSIONENS AFGØRELSE

   af 23. januar 2009
   om oprettelse af Det Europæiske Tilsynsudvalg for Forsikrings- og Arbejdsmarkedspensionsordninger
   (EØS-relevant tekst)
   (2009/79/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab, og
   ud fra følgende betragtninger:

               (1)

               Som led i den såkaldte Lamfalussy-proces vedtog Kommissionen den 5. november 2003 afgørelse 2004/6/EF om oprettelse af Det Europæiske Tilsynsudvalg for Forsikrings- og Arbejdsmarkedspensionsordninger (1) (herefter benævnt »udvalget«). Udvalget påbegyndte sit arbejde den 24. november 2003 og har tjent som et uafhængigt organ for refleksioner, debat og rådgivning af Kommissionen inden for områderne forsikring, genforsikring og arbejdsmarkedspensioner.

               (2)

               I overensstemmelse med bestemmelserne i Europa-Parlamentets og Rådets direktiv 2005/1/EF af 9. marts 2005 om ændring af Rådets direktiv 73/239/EØF, 85/611/EØF, 91/675/EØF, 92/49/EØF og 93/6/EØF og af Europa-Parlamentets og Rådets direktiv 94/19/EF, 98/78/EF, 2000/12/EF, 2001/34/EF, 2002/83/EF og 2002/87/EF med henblik på indførelse af en ny organisationsstruktur for udvalg vedrørende finansielle tjenesteydelser (2) foretog Kommissionen i 2007 en gennemgang af Lamfalussy-processen og forelagde sin vurdering i en meddelelse af 20. november 2007 med titlen »Gennemgang af Lamfalussy-processen: Styrkelse af den tilsynsmæssige konvergens« (3).

               (3)

               I denne meddelelse understregede Kommissionen betydningen af Det Europæiske Værdipapirtilsynsudvalg, Det Europæiske Banktilsynsudvalg og Det Europæiske Tilsynsudvalg for Forsikrings- og Arbejdsmarkedspensionsordninger (herefter benævnt »tilsynsudvalgene«) i et stadig mere integreret europæisk finansielt marked. Den vurderede, at det var nødvendigt med klare rammer for disse tilsynsudvalgs arbejde med hensyn til tilsynsmæssig konvergens og samarbejde.

               (4)

               I forbindelse med gennemgangen af Lamfalussy-processen opfordrede Rådet Kommissionen til at præcisere tilsynsudvalgenes rolle og overveje alle de forskellige muligheder for at styrke disse udvalgs funktion uden at bringe uligevægt i den nuværende institutionelle struktur eller reducere de tilsynsførendes redegørelsespligt (4).

               (5)

               På sit møde den 13. og 14. marts 2008 efterlyste Det Europæiske Råd en hurtig forbedring af tilsynsudvalgenes funktion (5).

               (6)

               Den 14. maj 2008 (6) anmodede Rådet Kommissionen om at revidere sine afgørelser om oprettelsen af EU’s tilsynsudvalg for således at sikre sammenhæng og konsekvens i deres kommissorier og opgaver samt styrke deres bidrag til samarbejdet og konvergensen på tilsynsområdet. Rådet noterede, at specifikke opgaver eksplicit kunne overdrages til EU’s tilsynsudvalg for at fremme samarbejdet og konvergensen på tilsynsområdet og styrke udvalgenes rolle i forbindelse med vurdering af risici for den finansielle stabilitet. Der bør derfor tilvejebringes stærkere retlige rammer for udvalgets rolle og opgaver i denne forbindelse.

               (7)

               Udvalget bør fungere som en uafhængig rådgivningsgruppe for Kommissionen inden for områderne forsikring, genforsikring og arbejdsmarkedspensioner. Hvad angår arbejdsmarkedspensioner, bør udvalget beskæftige sig med regulerings- og tilsynsmæssige aspekter ved sådanne foranstaltninger, men ikke arbejds- og socialretlige aspekter som organisering af erhvervsordninger og navnlig ikke spørgsmål vedrørende obligatorisk medlemskab og overenskomster.

               (8)

               Udvalgets mandat bør omfatte tilsyn med finansielle konglomerater. For at undgå dobbeltarbejde, forhindre manglende konsekvens, holde udvalget på højde med udviklingen og give det mulighed for at udveksle oplysninger bør samarbejdet med Det Europæiske Banktilsynsudvalg med hensyn til tilsynet med finansielle konglomerater finde sted i Det Blandede Udvalg for Finansielle Konglomerater.

               (9)

               Udvalget bør også bidrage til den fælles og ensartede løbende gennemførelse af fællesskabslovgivningen og tilsynsmyndighedernes konsekvente anvendelse af denne.

               (10)

               Udvalget har ingen reguleringsbeføjelser på fællesskabsplan. Det bør gennemføre peer reviews, fremme bedste praksis og udstede ikke-bindende retningslinjer, anbefalinger og standarder for at øge konvergensen i Fællesskabet.

               (11)

               Forbedret bilateralt og multilateralt samarbejde på tilsynsområdet afhænger af gensidig forståelse og tillid tilsynsmyndighederne imellem. Udvalget bør bidrage til forbedringen af sådant samarbejde.

               (12)

               Udvalget bør også fremme konvergensen på tilsynsområdet i hele Fællesskabet. For at præcisere dette mål bør der udarbejdes en vejledende, ikke-udtømmende liste over de opgaver, der skal udføres af udvalget.

               (13)

               For at løse grænseoverskridende tvister mellem tilsynsmyndigheder, navnlig inden for tilsynskollegier, bør udvalget tilbyde en frivillig og ikke-bindende mæglingsordning.

               (14)

               For at drage fordel af den ekspertise, som udvalget opbygger, og uden at dette berører tilsynsmyndighedernes beføjelser, bør tilsynsmyndighederne have mulighed for at henvise sager til udvalget med henblik på en ikke-bindende udtalelse.

               (15)

               Udvekslingen af oplysninger mellem tilsynsmyndigheder er afgørende for deres arbejde. Dette er af central betydning for et effektivt tilsyn med forsikringskoncerner og for finansiel stabilitet. Mens forsikringslovgivningen pålægger tilsynsmyndighederne klare forpligtelser til at samarbejde og udveksle information, bør udvalget være med til at fremme den praktiske løbende udveksling af information mellem disse myndigheder med forbehold at de relevante fortrolighedsbestemmelser i den gældende lovgivning.

               (16)

               For at reducere overlapning af tilsynsopgaver og derved strømline tilsynsprocessen og reducere den byrde, der pålægges forsikringskoncerner, bør udvalget fremme uddelegeringen af opgaver mellem tilsynsmyndigheder, navnlig i de tilfælde, der er nærmere angivet den relevante lovgivning.

               (17)

               Med henblik på at fremme konvergens og konsekvens mellem tilsynskollegier og derved sikre lige vilkår bør udvalget føre tilsyn med deres arbejde uden at begrænse kollegiemedlemmernes uafhængighed.

               (18)

               Kvalitet, sammenlignelighed og konsekvens i tilsynsrapporterne er af central betydning for effektiviteten af Fællesskabets tilsynsordninger og efterlevelsesbyrden for grænseoverskridende institutioner. Udvalget bør bidrage til at sikre, at overlapning og dobbeltarbejde undgås, og at de indrapporterede data er sammenlignelige og af tilstrækkelig kvalitet.

               (19)

               De finansielle systemer i Fællesskabet hænger tæt sammen, og begivenheder i én medlemsstat kan have betydelige konsekvenser for finansielle institutioner og markeder i andre medlemsstater. Den stadige fremkomst af finansielle konglomerater og udviskningen af grænserne mellem aktiviteterne i virksomheder i bank-, værdipapir- og forsikringssektorerne skaber yderligere tilsynsudfordringer på nationalt plan og fællesskabsplan. For at sikre finansiel stabilitet er det nødvendigt med et system på niveauet for udvalget, Det Europæiske Banktilsynsudvalg og Det Europæiske Værdipapirtilsynsudvalg for at identificere potentielle risici på tværs af grænser og sektorer på et tidligt tidspunkt og, når det er nødvendigt, underrette Kommissionen og de andre udvalg. Desuden er det af afgørende betydning, at udvalget sikrer, at finansministerierne og medlemsstaternes centralbanker holdes underrettet. Udvalget har en rolle at spille i denne forbindelse ved at identificere risici i sektorerne for forsikring, genforsikring og arbejdsmarkedspensioner og foretage regelmæssige indberetninger til Kommissionen. Rådet bør også underrettes om disse vurderinger. Udvalget bør også samarbejde med Europa-Parlamentet og give det periodiske oplysninger om situationen i forsikringssektoren. Udvalget bør i denne forbindelse ikke give oplysninger om individuelle enheder, som der føres tilsyn med.

               (20)

               For i tilstrækkelig grad at behandle spørgsmål på tværs af sektorerne bør udvalgets aktiviteter koordineres med aktiviteterne i Det Europæiske Værdipapirtilsynsudvalg, Det Europæiske Banktilsynsudvalg og Banktilsynskomitéen under Det Europæiske System af Centralbanker. Dette er især vigtigt for at kunne behandle mulige tværsektorielle risici med hensyn til finansiel stabilitet.

               (21)

               I betragtning af globaliseringen af finansielle tjenesteydelser og den øgede betydning af internationale standarder bør udvalget også fremme dialog og samarbejde med tilsynsmyndigheder uden for Fællesskabet.

               (22)

               Udvalgets redegørelsespligt over for Fællesskabets institutioner er meget vigtig og bør være af en veletableret standard, samtidig med at de tilsynsførendes uafhængighed respekteres.

               (23)

               Udvalget bør udarbejde sin egen forretningsorden og fuldt ud respektere de berørte institutioners beføjelser og den nuværende institutionelle balance som fastsat i traktaten. De styrkede rammer for udvalgets arbejde bør ledsages af forbedrede arbejdsprocesser. Hvis der ikke kan opnås konsensus, bør der træffes afgørelse med kvalificeret flertal i overensstemmelse med traktatens bestemmelser.

               (24)

               Af hensyn til retssikkerhed og klarhed bør afgørelse 2004/6/EF ophæves —

         TRUFFET FØLGENDE AFGØRELSE:
   Artikel 1
   Der oprettes hermed en uafhængig rådgivende gruppe for forsikrings- og arbejdsmarkedspensionsordninger i Fællesskabet kaldet »Det Europæiske Tilsynsudvalg for Forsikrings- og Arbejdsmarkedspensionsordninger« (i det følgende benævnt »udvalget«).
   Artikel 2
   Udvalget rådgiver på eget initiativ eller på Kommissionens anmodning Kommissionen, navnlig med hensyn til udarbejdelse af udkast til gennemførelsesbestemmelser inden for områderne forsikring, genforsikring, arbejdsmarkedspensioner og finansielle konglomerater.
   Når Kommissionen anmoder udvalget om rådgivning, kan den fastsætte en frist for udvalgets afgivelse af sådan rådgivning. En sådan frist fastsættes under hensyntagen til, hvor meget den pågældende sag haster.
   Artikel 3
   Udvalget udfører de opgaver, det pålægges, og bidrager til en fælles og ensartet gennemførelse og konsekvent anvendelse af Fællesskabets lovgivning ved at udstede retningslinjer, anbefalinger og standarder.
   Artikel 4
   1.   Udvalget skal forbedre samarbejdet mellem nationale tilsynsmyndigheder på områderne forsikring, genforsikring og arbejdsmarkedspensioner og fremme konvergensen mellem medlemsstaternes tilsynspraksis og fremgangsmåder i hele Fællesskabet. Med henblik herpå udfører det mindst følgende arbejdsopgaver:

               a)

               mægle eller fremme mægling mellem tilsynsmyndigheder i de tilfælde, der er fastlagt i den relevante lovgivning, eller på en tilsynsmyndigheds anmodning

               b)

               afgive udtalelser til tilsynsmyndigheder i de tilfælde, der er fastlagt i den relevante lovgivning, eller på deres anmodning

               c)

               fremme effektiv bilateral og multilateral udveksling af information mellem tilsynsmyndigheder, med forbehold af gældende bestemmelser om fortrolighed

               d)

               fremme uddelegeringen af opgaver mellem tilsynsmyndigheder, navnlig ved at identificere opgaver, som kan uddelegeres, og ved at fremme bedste praksis

               e)

               bidrage til at sikre, at tilsynskollegier fungerer effektivt og konsekvent, især ved at fastlægge retningslinjer for kollegiernes operationelle funktion, overvåge kohærensen af de forskellige kollegiers praksis og ved at udveksle bedste praksis

               f)

               bidrage til udviklingen af fælles rapporteringsstandarder af høj kvalitet for tilsynsførelsen

               g)

               revidere den praktiske anvendelse af de ikke-bindende retningslinjer, anbefalinger og standarder, der udstedes af udvalget.

         2.   Udvalget gennemgår løbende medlemsstaternes tilsynspraksis og vurderer konvergensen heraf. Udvalget rapporterer hvert år om de opnåede fremskridt og identificerer de tilbageværende hindringer.
   3.   Udvalget udvikler nye praktiske konvergensværktøjer for at fremme fælles fremgangsmåder ved tilsyn.
   Artikel 5
   1.   Udvalget overvåger og vurderer udviklingen inden for sektorerne for forsikring, genforsikring og arbejdsmarkedspensioner og informerer, når det er nødvendigt, Det Europæiske Værdipapirtilsynsudvalg, Det Europæiske Banktilsynsudvalg og Kommissionen. Udvalget sikrer, at medlemsstaternes finansministerier og nationale centralbanker er informeret om potentielle eller overhængende problemer.
   2.   Udvalget giver mindst to gange om året Kommissionen vurderinger af forsigtighedstendenser på mikroplan, potentielle risici og sårbare punkter i sektoren for forsikring, genforsikring og arbejdsmarkedspensioner.
   I disse vurderinger inkluderer udvalget en klassificering af de vigtigste risici og sårbare punkter og angiver, i hvilket omfang sådanne risici og sårbare punkter udgør en trussel mod den finansielle stabilitet og foreslår, når det er nødvendigt, præventive eller afhjælpende foranstaltninger.
   Rådet informeres om disse vurderinger.
   3.   Udvalget indfører procedurer, der sætter tilsynsmyndighederne i stand til at reagere hurtigt. Hvor det er hensigtsmæssigt, fremmer udvalget en fælles holdning i Fællesskabet for så vidt angår risici og sårbare punkter, som kan påvirke stabiliteten af Fællesskabets finansielle system negativt.
   4.   Udvalget sikrer en passende dækning af den tværsektorielle udvikling, risici og sårbare punkter gennem et tæt samarbejde med Det Europæiske Værdipapirtilsynsudvalg, Det Europæiske Banktilsynsudvalg og Banktilsynskomitéen under Det Europæiske System af Centralbanker.
   Artikel 6
   1.   Udvalget bidrager til udviklingen af en fælles tilsynspraksis på områderne forsikring, genforsikring og arbejdsmarkedspensioner og på tværsektoriel grundlag i tæt samarbejde med Det Europæiske Værdipapirtilsynsudvalg og Det Europæiske Banktilsynsudvalg.
   2.   Med henblik herpå etablerer det navnlig sektorielle og tværsektorielle uddannelsesprogrammer, fremmer udvekslingen af personale og tilskynder de kompetente myndigheder til at intensivere udstationeringsordninger, fælles inspektionshold og tilsynsbesøg samt andre værktøjer.
   3.   Udvalget udvikler, når det er hensigtsmæssigt, nye instrumenter til fremme af udviklingen af en fælles tilsynspraksis.
   4.   Udvalget styrker samarbejdet med tilsynsmyndigheder i tredjelande, især gennem disses deltagelse i uddannelsesprogrammer.
   Artikel 7
   1.   Udvalget består af højtstående repræsentanter for de nationale offentlige myndigheder med kompetence inden for forsikring, genforsikring og arbejdsmarkedspensionsordninger. Hver medlemsstat udpeger en højtstående repræsentant for de kompetente myndigheder, som deltager i tilsynsudvalgets møder.
   2.   Kommissionen deltager i udvalgets møder og udpeger en højtstående repræsentant til at deltage i udvalgets drøftelser.
   3.   Udvalget vælger en formand af sin midte.
   4.   Udvalget kan invitere sagkyndige og observatører til at deltage i møder.
   5.   Udvalget tager ikke stilling til arbejds- og socialretlige aspekter som for eksempel arbejdsmarkedspensionsordningers opbygning, herunder obligatorisk medlemskab og kollektive overenskomster.
   Artikel 8
   1.   Udvalgets medlemmer må ikke videregive oplysninger, der er undergivet tavshedspligt. Alle deltagere i drøftelser er forpligtet til at overholde de gældende regler for tavshedspligt.
   2.   Når behandlingen af et punkt på dagsordenen indebærer udveksling af fortrolige oplysninger vedrørende et institut, som der er ført tilsyn med, kan deltagelsen i drøftelsen af dette punkt på dagsordenen begrænses alene til de medlemmer, der er direkte involveret i tilsynet.
   Artikel 9
   1.   Udvalget informerer regelmæssigt Kommissionen om resultaterne af sine aktiviteter. Udvalget er i regelmæssig kontakt med Det Europæiske Udvalg for Forsikring og Arbejdsmarkedsrelaterede Pensioner, der er nedsat ved Kommissionens afgørelse 2004/9/EF (7), og det kompetente udvalg i Europa-Parlamentet.
   2.   Udvalget sikrer tværsektoriel sammenhæng i arbejdet i sektoren for finansielle tjenesteydelser gennem regelmæssigt og tæt samarbejde med Det Europæiske Værdipapirtilsynsudvalg og Det Europæiske Banktilsynsudvalg.
   3.   Udvalgets formand er mindst en gang om måneden i regelmæssig kontakt med formændene for Det Europæiske Værdipapirtilsynsudvalg og Det Europæiske Banktilsynsudvalg.
   Artikel 10
   Udvalget kan nedsætte arbejdsgrupper. Kommissionen inviteres til arbejdsgruppernes møder som observatør.
   Artikel 11
   Udvalget samarbejder med hensyn til tilsynsførelse med finansielle konglomerater med Det Europæiske Bankudvalg i Det Blandede Udvalg for Finansielle Konglomerater.
   Kommissionen og Den Europæiske Centralbank inviteres til møderne i Det Blandede Udvalg for Finansielle Konglomerater som observatører.
   Artikel 12
   Før udvalget afgiver udtalelse til Kommissionen, fører det i en tidlig fase på åben og gennemsigtig vis dybtgående konsultationer med markedsdeltagere, forbrugere og slutbrugere. Udvalget offentliggør resultaterne af disse konsultationer, medmindre respondenterne anmoder om andet.
   Artikel 13
   Udvalget udarbejder et årligt arbejdsprogram og fremsender dette til Rådet, Europa-Parlamentet og Kommissionen senest ved udgangen af oktober hvert år. Udvalget informerer regelmæssigt og mindst én gang om året Rådet, Europa-Parlamentet og Kommissionen om resultaterne af de aktiviteter, der indgår i arbejdsprogrammet.
   Artikel 14
   Udvalget arbejder på grundlag af konsensus blandt medlemmerne. Hvis der ikke kan opnås konsensus, træffes afgørelserne ved kvalificeret flertal. Stemmerne for udvalgsmedlemmernes repræsentanter svarer til medlemsstaternes stemmer som fastsat i traktatens artikel 205, stk. 2 og 4.
   Udvalgsmedlemmer, som ikke følger de retningslinjer, anbefalinger, standarder og andre foranstaltninger, som man i udvalget er blevet enige om, skal være rede til at begrunde et sådant valg.
   Artikel 15
   Udvalget vedtager sin egen forretningsorden og tilrettelægger selv sit arbejde.
   For så vidt angår afgørelser om ændringer af forretningsordenen og valg til og afsættelse fra udvalgets bestyrelse, kan der i forretningsordenen indgå beslutningsprocedurer, der afviger fra procedurerne i artikel 14.
   Artikel 16
   Afgørelse 2004/6/EF ophæves.
   Artikel 17
   Denne afgørelse træder i kraft på dagen for offentliggørelsen i Den Europæiske Unions Tidende.

      Udfærdiget i Bruxelles, den 23. januar 2009.

            På Kommissionens vegne

         Charlie McCREEVY

            Medlem af Kommissionen

      (1)  EUT L 3 af 7.1.2004, s. 30.

      (2)  EUT L 79 af 24.3.2005, s. 9.

      (3)  KOM(2007) 727 endelig.

      (4)  Rådets konklusioner 15698/07 af 4. december 2007.

      (5)  Rådets konklusioner 7652/1/08 rev 1.

      (6)  Rådets konklusioner 8515/3/08 rev 3.

      (7)  EUT L 3 af 7.1.2004, s. 34.


title: Kommissionens afgørelse af 17. marts 2011 om overdragelse til Republikken Kroatien af forvaltningen af støtte i relation til komponent V — Landbrug og udvikling af landdistrikter inden for instrumentet for førtiltrædelsesbistand (IPA) for så vidt angår førtiltrædelsesforanstaltning 301 og 302 i førtiltrædelsesperioden

text:
               18.3.2011

               DA

               Den Europæiske Unions Tidende

               C 85/4

         KOMMISSIONENS AFGØRELSE
   af 17. marts 2011
   om overdragelse til Republikken Kroatien af forvaltningen af støtte i relation til komponent V — Landbrug og udvikling af landdistrikter inden for instrumentet for førtiltrædelsesbistand (IPA) for så vidt angår førtiltrædelsesforanstaltning 301 og 302 i førtiltrædelsesperioden
   2011/C 85/04
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1085/2006 af 17. juli 2006 om oprettelse af et instrument til førtiltrædelsesbistand (IPA) (1),
   under henvisning til Kommissionens forordning (EF) nr. 718/2007 af 12. juni 2007 om gennemførelse af Rådets forordning (EF) nr. 1085/2006 om oprettelse af et instrument til førtiltrædelsesbistand (IPA) (2), særlig artikel 14,
   under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (i det følgende benævnt »finansforordningen«) (3), særlig artikel 53c og artikel 56, stk. 2,
   under henvisning til Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (i det følgende benævnt »gennemførelsesbestemmelserne«) (4), særlig artikel 35, og
   ud fra følgende betragtninger:

               (1)

               Ved forordning (EF) nr. 1085/2006 fastsættes målsætningerne og hovedprincipperne for førtiltrædelsesbistand til kandidatlande og potentielle kandidatlande for perioden fra 2007 til 2013, og ansvaret for gennemførelsen overdrages til Kommissionen.

               (2)

               Artikel 11, 12, 13, 14, 18 og 186 i forordning (EF) nr. 718/2007 giver Kommissionen mulighed for at overdrage forvaltningsbeføjelser til modtagerlandene og fastsætte kravene til en sådan overdragelse i relation til komponent V — Landbrug og udvikling af landdistrikter inden for instrumentet for førtiltrædelsesbistand.

               (3)

               I henhold til artikel 7 i forordning (EF) nr. 718/2007 indgår Kommissionen og modtagerlandet en rammeaftale for at fastlægge og opnå enighed om reglerne for samarbejde om EU's finansielle bistand til modtagerlandet. Om nødvendigt kan rammeaftalen suppleres med en sektoraftale eller sektoraftaler, der dækker komponentspecifikke bestemmelser.

               (4)

               Overdragelsen af forvaltningsbeføjelser til modtagerlandet forudsætter, at betingelserne i finansforordningens artikel 53c og artikel 56, stk. 2, samt i gennemførelsesbestemmelsernes artikel 35 opfyldes.

               (5)

               Rammeaftalen om reglerne for samarbejde om EU's finansielle bistand til Republikken Kroatien inden for rammerne af gennemførelsen af bistanden inden for instrumentet for førtiltrædelsesbistand (IPA) mellem Republikken Kroatiens regering og Kommissionen for De Europæiske Fællesskaber blev indgået den 17. december 2007.

               (6)

               Republikken Kroatiens program for Landbrug og udvikling af landdistrikter under IPA (i det følgende benævnt »IPARD-programmet«), der blev godkendt ved Kommissionens afgørelse K(2008) 690 af 25. februar 2008 i overensstemmelse med artikel 7, stk. 3, i forordning (EF) nr. 1085/2006 og artikel 184 i forordning (EF) nr. 718/2007, indeholdt en plan for de årlige EU-bidrag og finansieringsaftalen.

               (7)

               I den sektoraftale, der blev indgået den 12. januar 2009 mellem Europa-Kommissionen, der handler på vegne af Den Europæiske Union, og Republikken Kroatiens regering, der handler på vegne af Republikken Kroatien, suppleres rammeaftalens bestemmelser, idet der fastsættes særlige bestemmelser for gennemførelsen og udførelsen af Republikken Kroatiens IPARD-program for Landbrug og udvikling af landdistrikter under instrumentet for førtiltrædelsesbistand (IPA).

               (8)

               IPARD-programmet blev senest ændret den 26. november 2010 ved Kommissionens afgørelse K(2010) 8462.

               (9)

               Ifølge artikel 21 i forordning (EF) nr. 718/2007 skal modtagerlandet udpege organer og myndigheder med ansvar for IPARD-programmets gennemførelse: den kompetente godkendelsesmyndighed, den nationale anvisningsberettigede, den nationale fond, forvaltningsmyndigheden, IPARD-agenturet og revisionsmyndigheden.

               (10)

               Kroatiens regering har udnævnt »National Fund Sector«, en organisatorisk enhed under statskassen i finansministeriet, til at varetage den nationale fonds rolle og udføre de funktioner og opgaver, der er defineret i sektoraftalens bilag I.

               (11)

               Kroatiens regering har udnævnt den uafhængige offentlige institution betalingsorganet for landbrug, fiskeri og udvikling af landdistrikter til at varetage IPARD-agen turets rolle og udføre de funktioner og opgaver, der er defineret i sektoraftalens bilag I.

               (12)

               Kroatiens regering har udnævnt direktoratet for udvikling af landdistrikter, Sapard/IPARD-programmets forvaltningsmyndighed, under ministeriet for landbrug, fiskeri og udvikling af landdistrikter til at varetage forvaltningsmyndighedens rolle og udføre de funktioner og opgaver, der er defineret i sektoraftalens bilag I.

               (13)

               Den kompetente godkendelsesmyndighed underrettede den 12. november 2008 Europa-Kommissionen om godkendelsen af den nationale anvisningsberettigede og den nationale fond i overensstemmelse med artikel 12, stk. 3, i forordning (EF) nr. 718/2007.

               (14)

               Den nationale anvisningsberettigede underrettede den 12. november 2008 Europa-Kommissionen om godkendelsen af den operationelle struktur med ansvar for forvaltningen og gennemførelsen af IPA's komponent V — Udvikling af landdistrikter for foranstaltning 101, 103 og 301 i overensstemmelse med artikel 13, stk. 3, i forordning (EF) nr. 718/2007. Den 6. maj 2010 besluttede den nationale anvisningsberettigede at udstede et addendum til beslutningen om den nationale godkendelsesretsakt for IPARD-foranstaltning 301.

               (15)

               Den nationale anvisningsberettigede underrettede den 28. maj 2010 Europa-Kommissionen om godkendelsen af den operationelle struktur med ansvar for forvaltningen og gennemførelsen af IPA's komponent V — Udvikling af landdistrikter for delforanstaltning 202/1 »Erhvervelse af færdigheder«, foranstaltning 302 »Diversificering og udvikling af landdistrikternes økonomiske aktiviteter« og foranstaltning 501 »Teknisk bistand« i overensstemmelse med artikel 13, stk. 3, i forordning (EF) nr. 718/2007.

               (16)

               Den nationale anvisningsberettigede underrettede den 21. december 2010 Europa-Kommissionen om tilbagetrækningen af godkendelsen af den operationelle struktur med ansvar for forvaltningen og gennemførelsen af IPA's komponent V — Udvikling af landdistrikter for delforanstaltning 201/1.

               (17)

               De kroatiske myndigheder forelagde den 16. marts 2009 Kommissionen listen over de støtteberettigede udgifter for foranstaltning 101, 103 og 301 i overensstemmelse med artikel 32, stk. 3, i sektoraftalen. Kommissionen godkendte listen den 8. april 2009.

               (18)

               De kroatiske myndigheder forelagde den 29. oktober 2010 Kommissionen den sidste ændrede liste over de støtteberettigede udgifter for foranstaltning 302 i overensstemmelse med artikel 32, stk. 3, i sektoraftalen. Kommissionen godkendte listen den 10. november 2010.

               (19)

               De kroatiske myndigheder forelagde den 24. november 2009 Kommissionen listen over de støtteberettigede udgifter for foranstaltning 501 i overensstemmelse med artikel 32, stk. 3, i sektoraftalen. Kommissionen godkendte listen den 29. marts 2010.

               (20)

               Betalingsorganet for landbrug, fiskeri og udvikling af landdistrikter, der varetager IPARD-agenturets rolle, og direktoratet for udvikling af landdistrikter, Sapard/IPARD-programmets forvaltningsmyndighed, der varetager forvaltningsmyndighedens rolle, vil være ansvarlige for gennemførelsen af de tre foranstaltninger, der er godkendt af den nationale anvisningsmyndighed: 301 »Forbedring og udvikling af landdistrikternes infrastruktur«, 302 »Diversificering og udvikling af landdistrikternes økonomiske aktiviteter« og 501 »Teknisk bistand« således som defineret i programmet. De supplerer de to foranstaltninger, der blev overdraget i 2009, af de syv programmer i IPARD-programmet.

               (21)

               For at tage højde for kravene i rammeaftalens artikel 19, stk. 1, vil udgifterne i medfør af denne afgørelse kun komme i betragtning til samfinansiering, hvis de ikke er udbetalt før datoen for afgørelsen om overdragelse, dog med undtagelse af foranstaltning 501 »Teknisk bistand« som omhandlet i rammeaftalens artikel 19, stk. 2, og de generelle omkostninger som omhandlet i artikel 172, stk. 3, litra c), i forordning (EF) nr. 718/2007. Udgifterne kommer i betragtning, hvis de er i overensstemmelse med principperne for forsvarlig økonomisk forvaltning, herunder navnlig for sparsommelighed og omkostningseffektivitet.

               (22)

               I forordning (EF) nr. 718/2007 er det fastsat, at kravet om forhåndsgodkendelse, jf. artikel 18, stk. 2, i forordning (EF) nr. 718/2007, kan fraviges på grundlag af en analyse af, hvorvidt det pågældende forvaltnings- og kontrolsystem i hvert enkelt tilfælde fungerer effektivt, og der fastsættes udførlige bestemmelser angående gennemførelsen af den nævnte analyse.

               (23)

               I henhold til artikel 14 og 18 i forordning (EF) nr. 718/2007 er der foretaget en fornyet gennemgang af de godkendelser, som er omhandlet i artikel 11, 12 og 13 i forordning (EF) nr. 718/2007, og der er foretaget en undersøgelse af de pågældende organers og myndig heders procedurer og strukturer, jf. den nationale anvisningsberettigedes ansøgning, herunder verifikation på stedet.

               (24)

               Den verifikation, som Kommissionen har foretaget med hensyn til foranstaltning 301 »Forbedring og udvikling af landdistrikternes infrastruktur« og foranstaltning 302 »Diversificering og udvikling af landdistrikternes økonomiske aktiviteter«, bygger på et system, der for så vidt angår alle relevante elementer er operationelt, men endnu ikke er i drift.

               (25)

               Selv om revisionsmyndigheden ikke er genstand for denne afgørelse, er det ved verifikation på stedet evalueret, hvor velforberedt denne er på at virke som et funktionelt uafhængigt revisionsorgan på tidspunktet for indgivelse af ansøgningen til Kommissionen vedrørende pakken om godkendelse af, at forvaltningen overdrages.

               (26)

               Kroatiens opfyldelse af kravene i finansforordningens artikel 56, stk. 2, og artikel 11, 12 og 13 i forordning (EF) nr. 718/2007 er blevet vurderet ved verifikation på stedet.

               (27)

               Af vurderingen fremgår det, at Kroatien opfylder kravene vedrørende foranstaltning 301 og 302. Men betalingsorganet for landbrug, fiskeri og udvikling af landdistrikter, der varetager IPARD-agenturets rolle, har endnu ikke på korrekt vis gennemført godkendelseskriterierne for de funktioner, det vil skulle varetage inden for rammerne af gennemførelsen af foranstaltning 501.

               (28)

               Derfor bør kravet om forhåndsgodkendelse som omhandlet i artikel 18, stk. 2, i forordning (EF) nr. 718/2007 og kravet om forhåndsgodkendelse som omhandlet i finansforordningens artikel 165 fraviges, og den nationale anvisningsberettigede, den nationale fond, IPARD-agenturet og forvaltningsmyndigheden bør på et decentralt grundlag have overdraget de forvaltningsbeføjelser, der vedrører foranstaltning 301 og 302 i Kroatiens program —

         BESTEMT FØLGENDE:
   Artikel 1
   1.   Forvaltningen af den bistand, der er fastsat i IPA — komponent V angående landbrug og udvikling af landdistrikter, overdrages til de berørte organer på de i denne afgørelse fastsatte betingelser.
   2.   Kravet om Kommissionens forhåndsgodkendelse af Republikken Kroatiens forvaltning, udbetaling og gennemførelse af funktioner med hensyn til foranstaltning 301 »Forbedring og udvikling af landdistrikternes infrastruktur« og foranstaltning 302 »Diversificering og udvikling af landdistrikternes økonomiske aktiviteter« fraviges herved i overensstemmelse med artikel 18, stk. 2, i forordning (EF) nr. 718/2007.
   Artikel 2
   Denne afgørelse finder anvendelse på grundlag af følgende strukturer, organer og myndigheder, der udpeges af Republikken Kroatien, med henblik på forvaltningen af foranstaltning 301 og 302 i det program, der er fastlagt for IPA — komponent V:

               a)

               den nationale anvisningsberettigede

               b)

               den nationale fond

               c)

               den operationelle struktur for IPA — komponent V:

                           —

                           forvaltningsmyndigheden

                           —

                           IPARD-agenturet.

         Artikel 3
   1.   Forvaltningsbeføjelserne overdrages til de strukturer, organer og myndigheder, der er specificeret i denne afgørelses artikel 2.
   2.   De nationale myndigheder udfører yderligere verifikation for så vidt angår de i denne afgørelses artikel 2 omhandlede strukturer, organer og myndigheder for at sikre, at forvaltnings- og kontrolsystemet fungerer på tilfredsstillende vis. Verifikationen udføres inden indgivelsen af den første udgiftsanmeldelse med anmodning om godtgørelse vedrørende de i artikel 1, stk. 2, anførte foranstaltninger.
   Artikel 4
   1.   Udgifter, der er afholdt forud for denne afgørelses dato, kan under ingen omstændigheder komme i betragtning, dog med undtagelse af generelle omkostninger som omhandlet i artikel 172, stk. 3, litra c), i forordning (EF) nr. 718/2007.
   2.   Udgifterne kommer i betragtning, hvis de er i overensstemmelse med principperne for forsvarlig økonomisk forvaltning, herunder navnlig sparsommelighed og omkostningseffektivitet.
   Artikel 5
   1.   Uden at foregribe eventuelle afgørelser om at yde støtte til individuelle modtagere i henhold til IPARD-programmet gælder de regler for, hvornår udgifter for foranstaltning 301 er støtteberettigede, som Kroatien har foreslået ved brev nr. »Klasse: NP 018-04/09-01/106, Ref. Nr.: 525-12-3-0472/09-2« af 16. marts 2009, som indgik til Kommissionen den 26. marts 2009 under nr. 8151.
   2.   Uden at foregribe eventuelle afgørelser om at yde støtte til individuelle modtagere i henhold til IPARD-programmet gælder de regler for, hvornår udgifter for foranstaltning 302 er støtteberettigede, som Kroatien har foreslået ved brev nr. »Klasse: NP 011-02/09-01/72, Ref. Nr.: 525-12-3-0473/10-30« af 19. oktober 2010, som indgik til Kommissionen den 29. oktober 2010 under nr. 761752.
   Artikel 6
   1.   Kommissionen overvåger efterlevelsen af kravene vedrørende overdragelsen af forvaltningsbeføjelser som fastsat i artikel 17 i forordning (EF) nr. 718/2007.
   2.   Skulle Kommissionen på noget tidspunkt i forbindelse med gennemførelsen af denne afgørelse få den opfattelse, at Republikken Kroatien ikke længere efterlever de forpligtelser, der følger af denne afgørelse, kan Kommissionen træffe afgørelse om at tilbagekalde eller suspendere overdragelsen af forvaltningsbeføjelser på grundlag af artikel 17 i forordning (EF) nr. 718/2007.
   3.   I overensstemmelse med artikel 19 i forordning (EF) nr. 718/2007 sørger Republikken Kroatien for følgende:

               —

               at tilfælde af mistanke om svig og uregelmæssigheder undersøges og behandles effektivt, og at der anvendes en kontrol- og indberetningsordning svarende til den, der er omhandlet i forordning (EF) nr. 1828/2006

               —

               at Kroatiens nationale organer gennemfører svigbekæmpende foranstaltninger. De svigbekæmpende foranstaltninger, der vedtages, meddeles også Kommissionen.

      Udfærdiget i Bruxelles, den 17. marts 2011.

            På Kommissionens vegne

         Dacian CIOLOŞ

            Medlem af Kommissionen

      (1)  EUT L 210 af 31.7.2006, s. 82.

      (2)  EUT L 170 af 29.6.2007, s. 1.

      (3)  EFT L 248 af 16.9.2002, s. 1.

      (4)  EFT L 357 af 31.12.2002, s. 1.


title: 2013/349/EU: Afgørelse vedtaget af repræsentanterne for medlemsstaternes regeringer af 1. juli 2013 om udnævnelse af en dommer ved Domstolen

text:
               3.7.2013

               DA

               Den Europæiske Unions Tidende

               L 184/6

         AFGØRELSE VEDTAGET AF REPRÆSENTANTERNE FOR MEDLEMSSTATERNES REGERINGER
   af 1. juli 2013
   om udnævnelse af en dommer ved Domstolen
   (2013/349/EU)
   REPRÆSENTANTERNE FOR REGERINGERNE FOR DEN EUROPÆISKE UNIONS MEDLEMSSTATER HAR —
   under henvisning til traktaten om Den Europæiske Union, særlig artikel 19,
   under henvisning til traktaten om Den Europæiske Unions funktionsmåde, særlig artikel 253 og 255,
   under henvisning til traktaten om oprettelse af Det Europæiske Atomenergifællesskab, særlig artikel 106A, stk. 1,
   under henvisning til akten om Kroatiens tiltrædelse, særlig artikel 22, stk. 1, og
   ud fra følgende betragtninger:

               (1)

               I henhold til artikel 22, stk. 1, i akten om Kroatiens tiltrædelse skal der udnævnes en kroatisk dommer ved Domstolen for perioden fra den 1. juli 2013 til den 6. oktober 2015.

               (2)

               Siniša RODIN er blevet indstillet med henblik på udnævnelse til embedet som dommer ved Domstolen.

               (3)

               Det udvalg, der er nedsat ved artikel 255 i traktaten om Den Europæiske Unions funktionsmåde, har afgivet udtalelse om Siniša RODINs kvalifikationer til at udøve embedet som dommer ved Domstolen —

         VEDTAGET DENNE AFGØRELSE:
   Artikel 1
   Siniša RODIN udnævnes til dommer ved Domstolen for perioden fra den 1. juli 2013 til den 6. oktober 2015.
   Artikel 2
   Denne afgørelse træder i kraft den 1. juli 2013.

      Udfærdiget i Bruxelles, den 1. juli 2013.

            På Rådets vegne

         L. LINKEVIČIUS

            Formand


title: Rådets afgørelse (EU) 2015/423 af 6. marts 2015 om fastlæggelse af den holdning, der skal indtages på Den Europæiske Unions vegne på det syvende møde i partskonferencen under Rotterdamkonventionen, til ændringerne af bilag III til Rotterdamkonventionen om proceduren for forudgående informeret samtykke for visse farlige kemikalier og pesticider i international handel

text:
               13.3.2015

               DA

               Den Europæiske Unions Tidende

               L 68/48

         RÅDETS AFGØRELSE (EU) 2015/423
   af 6. marts 2015
   om fastlæggelse af den holdning, der skal indtages på Den Europæiske Unions vegne på det syvende møde i partskonferencen under Rotterdamkonventionen, til ændringerne af bilag III til Rotterdamkonventionen om proceduren for forudgående informeret samtykke for visse farlige kemikalier og pesticider i international handel
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 192 og 207, sammenholdt med artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:

               (1)

               Unionen har godkendt Rotterdamkonventionen om proceduren for forudgående informeret samtykke for visse farlige kemikalier og pesticider i international handel (»Rotterdamkonventionen«) ved Rådets afgørelse 2006/730/EF (1).

               (2)

               Rotterdamkonventionen gennemføres i Unionen ved Europa-Parlamentets og Rådets forordning (EU) nr. 649/2012 (2).

               (3)

               For at sikre, at importlandene nyder godt af den beskyttelse, Rotterdamkonventionen giver, er det nødvendigt og hensigtsmæssigt at støtte henstillingerne fra Kemikalieundersøgelseskomitéen hvad angår optagelsen i Rotterdamkonventionens bilag III af chrysotilasbest, methamidophos, trichlorfon, fenthion (ultra low volume (ULV)-formuleringer med mindst 640 g aktivt stof/L) og flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation. Disse stoffer er allerede forbudt eller underkastet strenge restriktioner i Unionen og derfor omfattet af eksportkrav, der går langt videre end det, der kræves ifølge Rotterdamkonventionen.

               (4)

               På det syvende møde i partskonferencen under Rotterdamkonventionen forventes en beslutning om de foreslåede ændringer af bilag III truffet. Unionen bør støtte disse ændringer —

         VEDTAGET DENNE AFGØRELSE:
   Artikel 1
   Den holdning, der skal indtages af Den Europæiske Union på det syvende møde i partskonferencen under Rotterdamkonventionen, er, at Unionen støtter vedtagelsen af ændringerne af bilag III til Rotterdamkonventionen om proceduren for forudgående informeret samtykke for visse farlige kemikalier og pesticider i international handel (3) vedrørende optagelse af chrysotilasbest, methamidophos, trichlorfon, fenthion (ultra low volume (ULV)-formuleringer med mindst 640 g aktivt stof/L) og flydende formuleringer (emulgerbare koncentrater og opløseligt koncentrat) indeholdende mindst 276 g/L paraquatdichlorid svarende til mindst 200 g/L paraquation.
   Artikel 2
   Denne afgørelse træder i kraft på dagen for vedtagelsen.

      Udfærdiget i Bruxelles, den 6. marts 2015.

            På Rådets vegne

         K. GERHARDS

            Formand

      (1)  Rådets afgørelse 2006/730/EF af 25. september 2006 om indgåelse på Det Europæiske Fællesskabs vegne af Rotterdam-konventionen om proceduren for forudgående informeret samtykke for visse farlige kemikalier og pesticider i international handel (EUT L 299 af 28.10.2006, s. 23).

      (2)  Europa-Parlamentets og Rådets forordning (EU) nr. 649/2012 af 4. juli 2012 om eksport og import af farlige kemikalier (EUT L 201 af 27.7.2012, s. 60).

      (3)  EUT L 63 af 6.3.2003, s. 29.